ئەساسنز کرید شادۆوز

ئەساسنز کرید شادۆوز (بە ئینگلیزی: Assassin's Creed Shadows) (بە کوردی: ڕێبازی بکوژ سێبەرەکان) یارییەکی جۆری کایەی ڕۆڵگێڕانی شەڕکەرە، لەلایەن یوبی سۆفت کوبێک گەشەی پێدراوە و لەلایەن یوبی سۆفت بڵاوکراوەتەوە. چواردەھەمین بەشی بڵاوکراوەی زنجیرە یارییەکانی ئەساسینز کریدە دوای ئەساسنز کرید میراژی ساڵی ٢٠٢٣، ھەروەھا یەکەم یارییە لە زنجیرە یارییەکانی ئەساسنز کرید کە لە سەکۆی ئەساسنز کرید ئینفنتیدا ھەبێت.

ڕووداوەکانی یارییەکە باسی سەدەی شازدەھەمی ژاپۆن دەکات تاکو کۆتای سەردەمی سێنگۆکو، یارییەکە تیشک دەخاتە سەر خەباتی ھەزاران ساڵەی حەشاشەکان، کە جەنگاون لە پێناو ئاشتی و ئازادی، دژ بە سوارچاکانی پەرستگا. یارییەکە باس لە دوو پاڵەوان دەکات، (ناوێ) نینجایەکی ژنە، و (یاسوکێ) کە سامورایەکی ئەفریقییە ئیلھامی لە کەسایەتێکی مێژووی وەرگیراوە کە ھەمان ناوی ھەبووە.

ھەردوو کارەکتەرەکە شێوازای جیاوازی یاریکردنیان ھەیە ئەمەش وادەکات چێژێکی جیاواز بداتە یاریکەر. لە ٢٠ی ئازاری ٢٠٢٥ بۆ پلەیستەیشن ٥، ویندۆز، ئێکس بۆکس سیریز ئێکس و سیریز ئێس، مەک ئۆئێس و ئایپاد ئۆ ئێس بڵاوکراوەتەوە.

 یاریکردن 
ئەساسنز کرید شادۆوز ئەکشن-سەرکێشی دزێوە ھاوشێوەی بەشەکانی پێشووتری. لەسەر وەشانی نوێکراوەی بزوێنەری ئەنڤیڵ پەرەیپێدراوە، بە بەکارھێنانی ڕووناکی بزۆک و کارلێکی ژینگەیی لەگەڵ بەرەوپێشبردنی نوێ وەک شکان و تێکچوونی توخمەکان لەگەڵ ھەربەرکەوتنێک، ھەروەھا ڕێگە بە یاریکەر دەدات کە دەسکاری سێبەرەکان بکات و پەت و قولاپ بەکاربێنێت بۆ پارکۆڕ. جیھانی کراوەی یارییەکە لە قەبارەدا ھاوشێوەی ئەساسنز کرید ئۆریجنزە، جیھانی یارییەکە بە درێژایی وەرزەکان بەرەوپێش دەچێت، ھەموو وەرزەکان کاریگەریان بەسەر شێوازی یاریکردن دەبێت، وەک ئاوی بەستوو و چلورەکردن لە زستان و درێژبوون گیا و گەشەکردنی گوڵی ڕەنگاوڕەنگ لە بەھاردا، ئەرکەکان لەسەر یەک ھیڵی یەک بەدوای یەک نینە، بۆ ئەوەی ببێتە ھاندانێک بۆ یاریکەر کە خۆی بەدوای ئامانجەکاندا بگەرێت و ئامانجەکان بکوژێت بە ئازادی، لەم بەشەشدا منارەی بینین یان خاڵی بینین(vantage points) بوونیان ھەیە بەڵام جیاوازتر لە بەشەکانی پێشوو تەنھا بۆ یارمەتیدانی یاریکەرە بۆ پشکینی ژینگەی یارییەکە و بینی خاڵە گرنگەکان، نەک نەخشەی یارییەکە بە ئامانجە جیاوازەکان پربکرێتەوە. لەجیاتی ئەوە دەتوانیت تۆڕێکی سیخوڕی دروست بکەیت و ڕاھێنانیان پێبکەیت بۆ وەرگرتنی زانیاری ھەواڵگری یان بەرتیلدان بە بەرپرسەکان بۆ دۆزینەوەی شوێنی ئامانجەکان.

ئەم بەشەی یارییەکە تایبەتمەندی نوێی یاریکردن بە یاریکەر دەناسێنێت، کە بریتییە لە ڕۆیشتن بە شێوەی خۆخشاندن بەسەر زەویدا لەکاتی دروستبوونی تەنگژە و ئاستەنگی، ھەروەھا کارەکتەری یارییەکە دەتوانێت لەناو ئاودا پشت بە شوڵی بامبۆ ببەستێت بۆ ھەناسەدان لە قووڵایی ئاوەکە. ھەروەھا دیدگای ھەڵۆ(ئیگڵ ڤیژن) گەراوەتەوە کە بەھۆی ئەوە و دەتوانیت دوژمنەکانت بە ڕەنگی سوور لەودیو دیوارەکانەوە ببینیت. جگە لەوەش کۆمەڵێک چەکی ھەڵبژێردراوی مێژووی لە یارییەکەدا ھەن کە بە شێوەیەکی ورد دروستکراونەوە، وەک شمشێری کاتانا، دارەستوری کانابۆ، ڕمی یاری، شوریکین، کونای و کوساریگاما. ھەموو چەکەکان درەختی کارامەیی(skill tree)یان لەگەڵە، کە یارمەتی یاریکەر دەدات بۆ باشترکردنی کارامەیی چەکەکی بەپێی کات.

یاریکەران توانای گۆڕینی کارەکتەرەکانیان ھەیە کاتێک لە ئەرکە جیاوازەکان بەرەوپێش دەچن. شێوازی شەڕکردنی (یاسوکێ) ژینگەیەکی وێرانکەر لەخۆدەگرێت کە توانایەکی بەھێزی شەرکردنی ھەیە و ئەزموونێکی شەرکردنی سینەمایی دەبەخشێتە بینەر، سەرەڕای بەکارھێنانی تفەنگی شمخاڵ یان Arquebus، کە توانای شەڕکردنی بەھێزی دوور مەودا دەبەخشێت. لە ھەمان ماتدا (ناوێ) توانای ئەوەی ھەیە تیغە شاراوەکەی دەستی قەوسبکاتەوە بۆئەوەی وەک چەقۆی تانتۆ بەکاریبھێنێت لە کوشتنەکانیدا، ھەروەھا کوساریگاما بەکاردەھێنێت بۆ خۆپاراست لە ھیربەش بە بەکارھێنانی زنجیرەکەی بۆ کردنەوەی مەودایەکی فراوانتر. سەرەڕای ئەوەش تاکتیکی دزێو بەکاردەھێنێت بۆ ئەوەی شوازێکی کوشندە نیشان بدات، و خۆی لە دارەڕای خانووەکان دەشارێتەوە و لەودیو بەربەستە کاغەزییەکانی خانووەکانی ژاپۆن بۆسە بۆ دوژمنەکانی دادەنێت.

لە ٢١ی تشرینی دووەمی ٢٠٢٤ کۆمپانیای یوبی سۆفت زانیاری زیاتری بڵاوکردەوە لەسەر میکانیکە نوێ و بەرەوپێسبراوەکانی یاریکردن:
 فەلسەفەی دزێوی: پێشکەوتنێکی تەواو بنچینەیی لە شیوازی میکانیکی دزێوی کراوە بەراورد بە بەشەکانی پێشوتری یارییەکە. لە ئەساسنز کرید شادۆوز یاریکەر پێویستە بە شێوازێکی تاکتیکی تر پشت بە ژیرییەکانی یاسوکێ و ناۆێ ببەستێت، بەوپێیەی لەم بەشەدا سیستەمی ھەڵۆی ماڵی(pet eagle) لابراوە، کە لە بەشەکانی پێشوتری وەک: ئۆریجنز، ئۆدیسی و ڤالھالا بەکاردەھێنرا. بینای ھەڵۆی کلاسیک ئێستا دەتوانێت دوژمنەکان لەودیو دیوار و بەربەستەکان بدۆزێتەوە و ھەروەھا دەنگەکانیشیان لێکجیادەکاتەوە. ھەردوو کارەکتەرەکە توانای ئەوەیان ھەیە کە بچنە ناو دۆخێکی نوێوە بە ناوی "دۆخی لێوردبوونەوە (Observe)" کە ڕێگایەکی خێرا و ئاسانە بۆ وەرگرتنی زانیاری لەسەر ئامانجەکانی بەردەمیان. ئەم دۆخە نوێیە لەسەر "خاڵە بەرزەکانی بینی(vantage points)ش" کاردەکات بەمشێوەیەش یاریکەر دەتوانێت لەنزیکەوە شوێنە تازە دۆزراوەکان بپشکنێت.
 جووڵە شینۆبییەکان: بۆ یەکەمجار لە زنجیرە یارییەکەدا، خۆشاردنەوە لەناو تاریکیدا وادەکات کە دوژمنی بەرامبەر نەتبینێت. ئەمەش وادەکات کە لە ماوەی شەودا ھەموو شوێنێک تاریک ببێتە شوێنی خۆ حەشاردان و خۆ پێشخستن لە ناوەوە و دەرەوەی شوێنەکان. بۆ ئەم مەبەستەش یاریکەران تاریکی وەک تاکتیکی یارییەکە بۆ بەرژەوەندی خۆیان بەکاربێنن بۆ لەناوبردنی دوژمنەکانیان، یان دەرفەت بۆخیان دروست بکەن بە لەناوبردن و کوژاندنەوەی فانۆس و ڕووناکییەکان بە چەکی ھاوێژەری شوریکینس. ڕۆیشتن و جووڵە بە ھەڵتروشکاوی (خۆچەماندنەوە) زۆر کاریگەرترە لە ناوەوەی ماڵ و شوێنە داخراوەکان، چونکە وا لە یاریکەر دەکات کە شێوەیەکی بێدەنگی ھەبێت لە کاتی ڕۆیشتن بەسەر تەختە بە جیرەجیرەکانی ناو خانووەکان. وەک لە پێشتریشدا ئاماژەمان پێدا، ھەردوو کارەکتەر ناوێ و یاساکێ دەتوانن بە شێوەی ڕاکشاوی و بە خشۆکی برۆن لەسەر زەوی و ژێرئاودا. ناوێ دەتوانێت بە ھەڵتروشکاوی، جووڵە بۆ لاکانی تەنیشتی بکات ئەوەش وادەکات شێوازێکی کاریگەرتری ھەبێ بۆ کوشتنی دوژمن.
 چەک و جبەخانەی شینۆبی و بکوژەکان: پێویست ناکات ناۆێ تەنھا پشتی بە جووڵە دزێوەکانی ببەستێت لە ھەموو کاتێکدا، چونکە چوار ئامرازی لەبەردەستدایە بۆ ئەنجامدانی کوشتنی خێرا یان ڕاکردن لە دوژمن، بۆمبی دووکەڵی کلاسکیک کە لە بەشەکانی تریشدا بینراوە و بەکارھێنراوە، زەنگوڵەی شینۆبی کە ئامرازێکی زۆر باشە بۆ دورخستنەوەی دوژمن لە خۆت، بە ھاویشتنی زەنگوڵەکە دوژمن بەرەو دەنگەی دەڕوات و بەمەش لە یاریکەر دوور دەکەوێتەوە، چەقۆی ھاوێژەری کونای، شورکێن کە تیغێکی ھاوێژەری شێوە ئەستێرەیە.

 چیرۆک 
ڕووداوەکانی یارییەکە باس لە سەردەمی ژاپۆنی فیوداڵی دەکات، بەتایبەت لە دەستپێکی ساڵی ١٥٧٩ی زایینی و لە سەردەمی ئازوچی مۆمۆ یاما، ئەم سەردەمە دەکاتە دوایین قۆناغی سەردەمی سینگۆکو، کە سەردەمی شەڕی ناوخۆ بووە لە ژاپۆن. لە یارییەکەدا کەسایەتێکی مێژووی دەبینرێت بە ناوی ئۆدا نۆبوناگا کە لە لووتکەی دەسەڵات خۆی دەبینێتەوە بەھۆی سەرکەوتنی بەسەر خێڵی تاکێدا بە بەکارھێنای چەکی ئاگرینی شمخاڵ arquebus. یەکێک لەو ڕووداوە گرنگانەی ناو چیرۆکی یارییەکە بریتییە لە ھێرشی ئۆدا نۆبوناگا بۆ سەر پارێزگای ئیگا لە ساڵی ١٥٨١، کە جەنگێکی گرنگ بووە و بە جەنگی تینشۆ ئیگا ناسراوە، کە ئیگا ئیکی گرتەوە کە ناوچەی سەرھەڵدانی ھونەری جەنگی نینجوتسو بووە.

یارییەکە ناوەندی ژاپۆن لەخۆدەگرێت کە پێکھاتووە لە ناوچەکانی کیۆتۆ، کۆبێ، ئۆساکا و پارێزگای ئیگا لەگەڵ قەڵای مێژووی ورد دروستکراوی تاکێدا و فوکوچیاما. لەگەڵ ھێما مێژوویەکان و پێگەسەربازییەکان کە وەک زیندانێکی ئاڵۆز دیزاین کراون. ئەم تایبەتمەندیانەش جیھانێکی زیندووی شارنشینی دروست دەکەن، بەندەری قەرەباڵغ، ناوچەی سامۆڕای و تەلارسازی ڕازاوە، کە ھەمووی چێژبەخش و گرنگە بۆ گەڕان لە ناو یارییەکە و پارکۆڕ کردن. کاریگەری بازرگانە پورتوگالییەکان و بانگەشەکارە عیسایییەکان لە یارییەکەدا دەردەکەوێت، کە ئایینی مەسیحی و تەکنەلۆژیا سەربازییەکانی وەک تۆپ و تفەنگ بە خەڵک دەناسێنن، کە ڕۆڵیان ھەیە لە مانادان بە ژینگە و گێڕانەوەی یاریرکە.

 پەرەپێدان 
ڕاست|400x400پیکسڵ
شادۆوز لە ئەیلوولی ٢٠٢٢ لە یوبی سۆفت فاروارد لەژێر ناونیشانی Assassin's Creed: Codename Red ڕاگەیەندرا، لەگەڵ جێنشینەکەی یان بەشی داھاتووی یارییەکە کە پلانی بۆ دانراوە بە ناوی Assassin's Creed: Codename Hexe. ھەر لەوێدا کۆمپانیای یوبی سۆفت ڕای گەیاند کە بەشەکانی ئەساسنز کرید دەچنە قۆناغی سێیەمەوە کە پەیوەدی ھەیە لە گۆرانکاری لە فەلسەفەی دیزاینی یارییەکە و نزیکبوونەوە لە یارییەکانی داھاتوو. ھەموویان بە یەک چەمکی کارکردن دەبەسترێنەوە یان ڕوونتر بلێین لە یەک پێگەدا پێکدەلکێنرێن بە ناوی Assassin's Creed Infinity. یەکەم وردەکاری یارییەکە لە ١٥ی ئایاری ٢٠٢٤ ڕاگەیەندرا، لەگەڵ ناوی تەواوی یارییەکە و ڕێککەوتی بڵاوکردنەوەی. ھەروەھا دواتر ئاشکراکرا کە کۆمپانیای یوبی سۆفت کوبێک گەشەبە یارییەکە دەدات، کە ھەمان کۆمپانیا گەشەی بە بەشەکانی Assassin's Creed Odyssey و Assassin's Creed Syndicate داوە. گەشەپێدان بە یارییەکە لە ساڵی ٢٠٢٠ و دەستی پێکردوە دوای بڵاوکردنەوەی Assassin's Creed Valhalla.

شادۆوز یەکەم یاری ناو زنجیرەکەیە کە تەنھا بۆ نەوەی نۆیەمی کارپێکەرەکانی کایەی ڤیدیۆیی شیاوە (پلەیستەیشن ٥ و ئێکس بۆکس سیریز ئێکس و سیریز ئێس)، بەمەش یارییەکە پشگیری نەوەی ھەشتەمی کارپێکەرەکانی کایەی ڤیدیۆیی ناکات (پلەیستەیشن ٤ و ئێکس بۆکس وەن). کارڵ ئۆنێی، بەرھەمھێنەری سەرەکی یارییەکە ڕای گەیاند: ئەم ڕەقەواڵەی کە لە ئامێرە نوێکانی یاریکردن بەردەستە، پێویستە بۆ پشگیریکردن و کارپێکردنی وەشانی نوێی بزوێنەرەکەیان، کە کاریگەرییەکانی وەک ڕووناکی، سێبەر و کەشوھەوای داینامیکی دابیندەکات.

 بڵاوکردنەوە 
سەرەتا وابڕیاربوو کە یارییەکە لە ١٥ی تشرینی دووەمی ٢٠٢٤ بۆ پلەیستەیشن ٥، ویندۆز، ئێکس بۆکس سیریز ئێکس و سیریز ئێس، مەک ئۆئێس و ئایپاد ئۆ ئێس بڵابکرێتەوە. لە ئەیلوولی ٢٠٢٤ کۆمپانیای یوبی سۆفت ڕای گەیاند سەرەڕای تەواوبوونی تایبەتمەندییەکانی یارییەکە، بەلام بڵاوکردنەوە یارییەکەیان دواخست بۆ ١٤ی شوباتی ٢٠٢٥، بۆ زیاتر ڕازاندنەوە و ڕێکخستنی یارییەکە، ھەروەھا ئەو بەرچاوڕوونییە کە ھەیبوو لە بڵاوکردنەوەی Star Wars Outlaws کە لە مانگی ئاب بڵاوکردبووەوە. ھەروەھا کۆمپانیاکە season pass ھەڵوەشاندەوە و داواکاری پێشوەختە(pre-order)ی بەردەست خستەوە، لەگەڵ داواکاری پێشوەختە(pre-order) لە داھاتوودا یەکەم بوخچەی زیادە(Expansion pack) لەگەڵیدا بەخۆرایی بەردەستدەبێت. جیاوازتر لە بڵاوکراوەکانی پێشووی یوبی سۆفت لەگەڵ بڵاوکردنەوەی یارییەکە وەشانی کۆمپیوتەریش بەردەست دەخات لە ستیم، کۆگای ئیپیک گەیمز و یوبی سۆفت کەنێکت. لە کانوونی دووەمی ٢٠٢٥، یوبی سۆفت جارێکی تر بڵاوکردنەوەی یارییەکەی دواخست بۆ ٢٠ی ئازار، بە ھۆکاری ئەوەی کۆمپانیاکە بەدوای بژاردەکانی فرۆشتندا دەگەڕێت و کاتی زیاتر تەرخان دەکات بۆ پەرەدان بە گۆڕانکاری زیاتر لە یارییەکەدا.

دوای بڵاوبوونەوە یەکەم ڤیدیۆی پێشپەردە (Trailer)ی یارییەکە لە ١٥ی ئایاری ٢٠٢٤، بڕیاری بوونی یاسوکێ بە کارەکتەری سەرکی ڕەخنەیەکی زۆری لێگیرا لە پێگە ئۆنلاینەکان. ڕەخنەگر و ھەوادارە کۆنەپەرستەکان کاردانەوەی نەرێنیان ھەبوو لە تۆڕە کۆمەڵایەتییەکان بەرامبەر بە ھێنانە ناوەوەی سامورای ڕەش پێست وەک پاڵەوانی سەرەکی لە جیاتی پاڵەوانێکی ڕەسەنی ژاپۆنی، یوبی سۆفت تۆمەتبار دەکەن بە دروشمی «بەئاگاوەرەوە»یان دەڵێن «یاسوکێ سامۆڕایەکی ڕاستەقینە نییە». ھەندێکی تر ئاماژە بۆ ئەوە دەکەن کە یوبی سۆفت ھەرگیز پاڵەوانێکی رۆژھەڵاتی ئاسیا ی لە ڕەگەزی نێر دروست نەکردووە. کاردانەوە ئۆنلاینەکان بووە ھۆی ھەراسانکردن و ھەڕەشە کردن لە پەرەپێدەرانی یارییەکە، لاورێنس ڕوسێڵ لە گۆڤاری واێرد کاردانەوەکانی لێکچواند بە ھەڵمەتی ھەراسانکردنی گەیمەر گەیت و بزووتنەوەیەکی ناسیۆنالیستی سپی پێستەکان. یوبی سۆفت بەرگری لە ھەڵوێستی خۆی دەکات سەبارەت بە ھەڵبژاردنی یاسوکی لە وەڵامی ئەو ڕەخنانەی ڕووبڕویان دەبێتەوە. چارڵز بێنۆیت دەرھێنەری یارییەکە ڕای گەیاند کە یاسوکێیان لەبەر ئەوە ھەڵبژاردووە یاریکەر دەتوانیت ژاپۆن ببینێت لە ھەمان کاتدا لە چاوی یاسوکێ واتا لە ژاپۆن لە چاوی کەسێکی بیانی. مات کیم لە پێگەی IGN ستایشی ھەڵبژاردنی یاسوکی کرد وەک پاڵەوانی یارییەکە کە دەبێت جیاکردنەوە لە ھەموو یارییە سامۆرایییەکانی تر کە پاڵەوانەکانیان ئاسیایییە. تۆماس لۆکیی پرۆفیسۆر لە زانکۆی نیھۆن لە ژاپۆن ھاوکات نووسەری کتێبی «ساموڕای ئەفریقی: چیرۆکی ڕاستەقینەی یاسوکێ، جەنگاوەرێکی ئەفسانەیی ڕەش پێست لە ژاپۆنی فیوداڵی» بەرگری لە وێناکردنی یاسوکی کرد وەک سامۆڕای، ڕای گەیاند کە ھیچ مێژوو نووسێکی باوەڕپێکراوی ژاپۆنی پرسیاری لە دۆخی یاسوکێی سامورای نەکردووە.

 سەرچاوەکان 

پۆل:ئەساسنز کرید
پۆل:کایە ڤیدیۆییەکان
پۆل:یارییەکانی پلەیستەیشن ٥
پۆل:یارییەکانی ئێکس بۆکس سیریز ئێکس و سیریز ئێس
پۆل:یارییەکانی ویندۆز
پۆل:کایەکانی مەک ئۆئێس
پۆل:کایە ڤیدیۆیییەکان بە بەشداریی کەسایەتیی سەرەکیی مێ
پۆل:کایە ڤیدیۆییەکان کە پاڵەوانە ڕەشپێستەکان تێیدا بەشدارن
پۆل:کایە ڤیدیۆیییەکان سەبارەت بە نینجا
پۆل:کایە ڤیدیۆیییە تاک-یاریزانەکان
پۆل:یارییە ڤیدیۆییە دزێوەکان
پۆل:کایە ڤیدیۆییەکانی ٢٠٢٥
پۆل:یارییەکانی ئای ئۆ ئێس
پۆل:کایەکانی یوبی سۆفت
پۆل:ئەو کایە ڤیدیۆیییانەی لە کەنەدا پەرەیان پێدراوە
پۆل:کایە ڤیدیۆیییە جیھان کراوەکان
پۆل:مشتومڕی یارییە ڤیدیۆییەکان
پۆل:کایە ئەلیکترۆنییەکانی پەیوەست بە کۆمەڵگەی پەلکەزێڕینە